
הצעה לסדר

היו"ר אברהם הירשזון:

	בוקר טוב, אני פותח את הישיבה. לפני שניגש להעברות התקציביות, חבר הכנסת ליצמן ביקש הצעה לסדר.

יעקב ליצמן:

	 שני דברים. אני מבקש להזמין את השר מאיר שטרית שיסביר מה הוא התכוון כשהוא אמר שפקידי האוצר עובדים בסוד. 

היו"ר אברהם הירשזון:

	 חסמב"ה - חבורת סוד מוחלט בהחלט.

יעקב ליצמן:

	 הדבר השני, אדוני, בקשר להודעות התקציביות שהונחו לפנינו.

היו"ר אברהם הירשזון:

	 אני רוצה להשלים את דבריך - השר שטרית גם דיבר על שקיפות בתקציב, ואנחנו כבר פנינו למשרד האוצר לקיים דיונים בנושא הזה. מאחר והוא השר במשרד האוצר, והוא גם היום דיבר על הנושא הזה, אני רוצה לזמן אותו כדי לקיים דיון בנושא של שקיפות בתקציב. אני חושב שזה חשוב לנו מאוד.

יעקב ליצמן:

	אני רוצה להמשיך מה שהתחלתי, כי אם באמת השר במשרד האוצר אומר שיש בעיה עם שקיפות - זאת אומרת שמה חלק מהאנשים הנכבדים שנמצאים כאן הולכים עכשיו להסביר לנו על כל מיני פניות תקציביות, יכול להיות שאנחנו לא יודעים בדיוק מה מסתתר מאחורי זה, לפי דבריו.

נסים דהן:

	  מאיר שטרית לא מכיר את ועדת הכספים.

יעקב ליצמן:

	 אני חושב שהוא לא מכיר את הפקידים. 

נסים דהן:

	  את ועדת הכספים הוא לא מכיר. הפקידים אולי מנסים.

יעקב ליצמן:

	 הדבר השני, קיבלתי הודעות של האוצר לגבי שינויים בתקציב בכל מיני משרדים. אני רואה שלכל המשרדים יש העברת עודפים מחויבים, ולשני משרדים יש רק 75%. דווקא בשני המשרדים האלה הייתי מאוד מצפה שיהיה 100% - אחד זה משרד הרווחה והשני משרד הקליטה. משום מה בשני המשרדים האלה אני רואה שמופיעה פנייה בסך 75% עודפים. למה בכל המשרדים זה 100% ובשני המשרדים הללו זה 75%?


נסים דהן:

	  אם העודפים מחויבים, אז הפעילות היא 100%. הביצוע הוא בשנה אחרי כן.

היו"ר אברהם הירשזון:

	אני מבקש לתת לחבר הכנסת ליצמן להתבטא בחופשיות.

יעקב ליצמן:

	 הדבר השלישי - -

היו"ר אברהם הירשזון:

	 עכשיו תגיע ל-32 מיליון.

יעקב ליצמן:

	 נכון.

היו"ר אברהם הירשזון:

	 אני מבקש שאת הנושא של ה-32 מיליון לא תעלה ברגע זה. אני מבקש שהיועצת המשפטית תיכנס.

נסים דהן:

	  עוד פעם היועצת המשפטית? היא כבר דיברה. יש כבר מכתב שהיא העבירה. אין לה בעיה בכלל, אמנון דה הרטוך עשה בעיה וירד מזה. 

היו"ר אברהם הירשזון:

	 סליחה, אני יכול להמשיך?

טמיר כהן:

	 בעיקרון אפשר להתקדם עם זה, חוות הדעת הגיעה אתמול בלילה. 


שינויים בתקציב לשנת 2004

היו"ר אברהם הירשזון:

	 רבותיי, אם כך אני עובר לנושא ההעברות התקציביות, בינתיים אני לא מביא את ה-32 מיליון.

ניסן סלומינסקי:

	 אנחנו צריכים לעכב, לא להעביר שום דבר.

היו"ר אברהם הירשזון:

	 מספר פנייה לוועדה 52 - שינויים בתקציב. 

יעקב ליצמן:

	 אנחנו שואלים איפה הפנייה של ה-32 מיליון, למה לא מביאים את זה?

יצחק כהן:

	 למה לא מביאים את זה עכשיו?

היו"ר אברהם הירשזון:

	 אני לא יכול להביא את זה עכשיו. הגיעה תשובה אתמול בלילה, אני לא הספקתי לעבור עליה.

יצחק כהן:

	 אתה צריך לשתף אותנו בזה.

היו"ר אברהם הירשזון:

	 סליחה, אני עוד לא ראיתי את התשובה, אני בהחלט אשתף אותך. אני פעם אחת הסתרתי ממך משהו?

יצחק כהן:

	 שולחים לנו את הדף על חמישה חודשים.

נסים דהן:

	  אפשר להעביר את הכסף.

ניסן סלומינסקי:

	 הבעיה רק אם הבקשה היתה בסדר.

נסים דהן:

	  הכל בסדר, אפשר להביא את זה.


ניסן סלומינסקי:

	 פיזרו את הבקשה בין סעיפים.

יצחק כהן:

	 לא היה חצי שנה זמן לפזר אותה בין כל הסעיפים?

היו"ר אברהם הירשזון:

	 סליחה. מי בעד פנייה מספר 52, ירים את ידו?

ניסן סלומינסקי:

	 רגע, שיסביר את הפנייה.

היו"ר אברהם הירשזון:

	 אז תנו להסביר. חבר הכנסת יצחק כהן כל הזמן מדבר. חבר הכנסת גפני, אתה רוצה שאני אסביר את זה?

משה גפני:

	 אחרי שהוא מסביר, אני רוצה הסבר על משהו אחר.

היו"ר אברהם הירשזון:

	 בבקשה, אם יש לך מה לומר, תגיד

משה גפני:

	 מדובר על התקציב של ה-32 מיליון, שחבר הכנסת ליצמן העלה. הנושא היה כאן בוועדה בדצמבר. מדובר במוסדות שהם בהתמוטטות מוחלטת.

יצחק כהן:

	 900 מוסדות.

משה גפני:

	 בא חבר הכנסת בריזון, מסיבות פוליטיות, ושלח מכתב. הרבה פעמים מסתתרים מאחורי טיעונים משפטיים. כולנו פה ותיקים בוועדה ואנחנו יודעים את המציאות הזאת. אמרה היועצת המשפטית לוועדה כבר מזמן, בחוות דעת כתובה, שני דברים: דבר אחד, שהיות שמדובר על השנה שעברה צריך להצביע פעמיים, מה שהיה לא היה מאז קום המדינה בוועדת הכספים. בשם הזהירות היא אמרה את זה. הדבר השני, היות שמדובר בתמיכות צריך שהיועץ המשפטי לממשלה, היות ובחוק כתוב שהוא מופקד על זה, שיגיד אם זה בסדר. זאת אומרת, קרה פה תקדים חמור מאוד מבחינת ועדת הכספים מכיוון שכל פעם שמישהו ירצה לעכב משהו - אם זה יהיה משהו שקשור לתרבות, יגידו שזה תמיכות, צריך אישור מיוחד, פעמיים להצביע. השיגעון של להצביע פעמיים יֵרד באיזשהו יום. היועץ המשפטי לממשלה איננו רלוונטי לעניין הזה מכיוון שאנחנו בוועדת הכספים לא משחררים כסף, אנחנו מעבירים את זה למשרד, המשרד משחרר את הכסף אם הוא עומד בקריטריונים של היועץ המשפטי לממשלה. גם זה בסדר, מחכים ליועץ המשפטי. אבל למה מחכים ליועץ המשפטי? הרי אפשר היה לאשר את זה מזמן בהתניה על פי היועץ המשפטי. הגיעה כבר חוות דעת של היועץ המשפטי שהיתה מובנת מאליה, הוא כותב שאין שום בעיה: "במצב דברים זה ניתן לדעתנו לעשות כעת שימוש בכספים שיוקצו על-ידי ועדת הכספים במסגרת הבקשה, זאת כמובן במסגרת המבחנים של העניין לאחר שחידוש תוקפם יפורסם כדין ברשומות וכל עוד יהיו תקפים". פשוט לגמרי, אין בעיה לשחרר את זה. המשרד ישחרר את הכספים האלה אם זה עומד בקריטריונים. ברור, הרי אנחנו נמצאים בוועדת הכספים. מה המניעה, אדוני היושב-ראש, אחרי עיכוב של כל כך הרבה חודשים - -

יצחק כהן:

	 חצי שנה.

משה גפני:

	- - מה מונע להביא את זה עכשיו להצבעה? הרי זה לא כסף פוליטי, זה לא כסף ששר האוצר הכריז עליו מעל במת הכנסת, זה כסף שדרש אותו הממונה על התקציבים באוצר לאור מה שקרה בשנת 2003 עם הנושא של - -

היו"ר אברהם הירשזון:

	 גמרת עם הנאום?

משה גפני:

	 כן, זה הכל. למה אי אפשר להצביע על זה?

היו"ר אברהם הירשזון:

	 אני מאוד מודה לך.

סמדר אלחנני:

	רציתי רק להוסיף על דבריו של חבר הכנסת גפני. העניין - -

משה גפני:

	- - -

היו"ר אברהם הירשזון:

	 חבר הכנסת גפני, צא החוצה. אני אומר לך ברצינות - אין לך דרך ארץ, די. חבר הכנסת ליצמן.

יעקב ליצמן:

	 אני מסביר לו מה היה.

היו"ר אברהם הירשזון:

	 אחר כך תסביר לו.

סמדר אלחנני:

	 היתה פה פנייה שהעבירה שימוש בעודפים מהשנה שעברה. אחת הטענות היתה שכאילו זה הועבר מאוחר מדי, אבל זה לא יכול להיות. עודפים הם רק עודפים אחרי שנוצרו עודפים של השנה שעברה, ואז הם מובאים בשנת התקציב השוטפת. פה היתה גם בעיה שזה משרד שנסגר, שעודפיו הועברו. אני זוכרת שבאותה ישיבה נכנסתי למחשב ובדקתי - אכן נשארו עודפים בסעיף הזה. לא צריך להצביע פעמיים.

היו"ר אברהם הירשזון:

	 אם צריך להצביע פעמיים או לא זה יאמר לנו הייעוץ המשפטי. אני רוצה לומר לכם שמשרד האוצר ביקש להגיש הצעה חדשה. מאחר שהוא ביקש להגיש הצעה חדשה - -

יצחק כהן:

	 חצי שנה הוא מבקש?

היו"ר אברהם הירשזון:

	 מה אתה רוצה ממני?

יצחק כהן:

	 שתעביר את זה.

היו"ר אברהם הירשזון:

	 משרד האוצר יגיש הצעה חדשה. כשהיא תגיע הנה, אנחנו נצביע אליה.

יצחק כהן:

	 זה לא יכול.

היו"ר אברהם הירשזון:

	 דבר שני, הנושא של הר הזיתים שביקשת ממני לטפל בו, טופל והוא מסודר ויבוא להצבעה.

ניסן סלומינסקי:

	 הצעה חדשה - הכוונה היא לחלוקה פנימית שכבר חצי שנה מדובר על זה עם האוצר.

יצחק כהן:

	 תגלה לנו, תגיד.

ניסן סלומינסקי:

	 אני לא יודע בעצמי, אבל חצי שנה זה נעצר באוצר. זה אותו הדבר.

יצחק כהן:

	 תגלה לחברים מה זה.

היו"ר אברהם הירשזון:

	 אפשר להמשיך להתקדם?

משה גפני:

	 רק אם אתה יכול להסביר - -

היו"ר אברהם הירשזון:

	 סליחה, אני לא יכול. אפשר להמשיך להתקדם?

משה גפני:

	 מה סיכמו עם המפד"ל?

ניסן סלומינסקי:

	 אני לא יודע.

משה גפני:

	 שאלה להבהרה - מתי האוצר ביקש להעביר פנייה חדשה?

היו"ר אברהם הירשזון:

	 אני מודיע לך שהוא ביקש.

ניסן סלומינסקי:

	 כבר הרבה זמן.

משה גפני:

	 מתי?

היו"ר אברהם הירשזון:

	 אתה רוצה שאני אתן לך ספר תאריכים? אני לא מעכב את זה.

משה גפני:

	 אני לא מבין.

היו"ר אברהם הירשזון:

	 אני מודיע לך שאני לא מעכב את זה.

משה גפני:

	 האוצר אומר שיעבירו את זה.

ניסן סלומינסקי:

	 הוא לא מעביר.

משה גפני:

	 את מה הוא לא מעביר?


היו"ר אברהם הירשזון:

	 רבותיי, הנושא עכשיו הוא פנייה לוועדה מספר 52.

משה גפני:

	- - -

יצחק כהן:

	אני יודע מה קרה פה. עכשיו אני מבין מה קרה פה.

היו"ר אברהם הירשזון:

	 חבר הכנסת יצחק כהן, אתה רוצה שאני אנעל את הישיבה?

משה גפני:

	- - -

יצחק כהן:

	 חצי שנה מוציאים את הנשמה.

היו"ר אברהם הירשזון:

	מוציאים לך את הנשמה חצי שנה, אז למה אתה מפריע לי פה עכשיו?

יצחק כהן:

	 למה אתה לא מוחה על זה?

היו"ר אברהם הירשזון:

	 אני מוחה על זה עשר פעמים.

יעקב ליצמן:

	 אני מבקש - - -

משה גפני:

	 יש את ה-32 מיליון, למה לא מעבירים את זה?

היו"ר אברהם הירשזון:

	 רבותיי, אני נועל את הישיבה, תודה רבה.


הישיבה ננעלה בשעה 9:30.







